"Iva, dan kollu rawh għajnejja; semgħuh widnejja u fehmuh sewwa. Dak li tafu intom nafu jiena wkoll, xejn ma jiena inqas minnkom. Iżda ma' Xaddaj ridt kieku nitkellem, ma' Alla nixtieq niddiskuti. Għax intom qerq tafu tinsġu, tobba ta' ħabba lkoll intom. Mhux li kontu tisktu għalkollox! Hekk, iva, turu għerfkom. Isimgħu, nitlobkom, l-argument tiegħi, iftħu widnejkom għad-difiża ta' fommi. Tridu intom titkellmu għal Alla bil-gideb, taqbżu għalih bit-tagħwiġ? U tassew li intom iżżommu miegħu, u qed tiddefendu l-kawża tiegħu? Se tgħadduha lixxa jekk jiġi jgħarbilkom? Jew tqarrqu bih kif jitqarraq bniedem? Oqogħdu żguri li bl-aħrax jeħodkom, jekk bil-moħbi timxu bil-partit. Ma jwerwirkomx forsi l-kobor tiegħu, u jkexkixkom il-biża' li jġibilkom? Iva, il-qwiel tagħkom huma qwiel tat-trab, u t-tweġib tagħkom tweġib tat-tafal. Isktu, mela, ħalluni ngħid tiegħi, ħa jiġrili mbagħad li jrid. Ħa nieħdu jiena laħmi bejn snieni, u ħajti nqegħedha f'idejja . Ħa joqtolni 'k irid, m'iniex se nitkexkex, imma niddefendi l-kawża tiegħi quddiemu. U dan ikunli r-rahan tar-rebħa, li wieħed ħażin anqas jersaq quddiemu. Isimgħu sewwa x'irrid ngħid, agħtu widen għall-istqarrija tiegħi. Araw, ħejjejt il-kawża tiegħi, naf li noħroġ ħieles. Min hu li se jiġi jmerini? Kieku niskot u nistenna l-mewt. Biss nitlob, O Alla, żewġ favuri, biex minn quddiemek ma ninħebiex: Warrab minn fuqi idek, u bi driegħek twerwirnix. Sejjaħli mbagħad u jiena nwieġeb, jew nitkellem jien u int weġibni. Kemm huma dnubieti u ħtijieti? Urini fejn dnibt u x'għamilt ħażin? Għaliex taħbi wiċċek minni, u tqisni għadu tiegħek? Trid int tbażża' werqa niexfa, u tagħmel għal wara sifja? Għax ħwejjeġ ta' mrar tikteb fuq ismi, u twaħħalni bid-dnubiet ta' żgħożiti; tqegħedli fiċ-ċipp riġlejja, titkixxef il-passi kollha tiegħi u tqis il-marki li jħallu saqajja!